I sidste runde af Metaligaen tørner Frederikshavn White Hawks og Aalborg Pirates sammen. Særligt gæsterne fra Aalborg har brug for en sejr.

- Kampene mellem de her to klubber har sit helt eget liv, og derfor er det jo altid interessant. Administrerende direktør i Aalborg Pirates, Thomas Bjuring, ser frem til søndag at besøge Frederikshavn. Piraterne og ørnene mødes i et brag som afslutning på grundspillet, og Thomas Bjuring forventer som altid en hård fight på isen. - Det skal nok blive meget intenst, og jeg forventer på ingen måde, at Frederikshavn bare lægger sig ned, fortæller han til TV2 Nord. Frederikshavn indtager lige nu en tredjeplads i tabellen, og det kan der ikke rykkes ved i sidste spillerunde. Aalborg har derimod mere at spille for. De indtager lige nu fjerdepladsen, men Esbjerg er kun to pointer efter på femtepladsen. En fjerdeplads i grundspillet vil give hjemmebanefordel i kvartfinalen. - Vi har været meget bedre på hjemmebane i år, så det vil være en fordel for os. Og så er der selvfølgelig også noget kommercielt i det, siger Thomas Bjuring. Klare forbedringer I starten af februar fyrede Aalborg Pirates cheftræneren. Canadieren Jason Morgan blev afløst af landsmanden Garth Murray. Den tidligere NHL-spiller har efterhånden fået sat sit aftryk. - Han har stor tillid fra truppen, og vi ser klare forbedringer på holdet. Smilene er tilbage, og det har været godt at kunne arbejde med spillerne under landskampspausen, forklarer Thomas Bjuring. I Aalborg har man stadig håb om at genvinde danmarksmesterskabet. - Der er ikke nogen tvivl om, om at vi skal finde noget mere. Men kurven er opadgående, og hvis vi kan score så meget som tidligere, så er der ikke nogen hold, det har lyst til at møde os, slutter Thomas Bjuring.